Sucursais das dúas caixas antes da fusión.
**Novacaixagalicia** foi o nome comercial dunha caixa de aforros galega, nacida o 29 de novembro de 2010 como resultado da fusión das entidades Caixa Galicia e Caixanova. O nome co que rexistrou a súa inscrición foi Caixa de Aforros de Galicia, Vigo, Ourense e Pontevedra.

Estrutura
---------

O seu director xeral foi José Luis Pego, que procedía do organigrama de Caixanova, mentres que o director xeral executivo era Xavier García de Paredes, que procedía da estrutura de Caixa Galicia. O responsable da obra social era Guillermo Brea. Os copresidentes, que tiñan un cargo de honra non executivo, eran Mauro Varela Pérez (Caixa Galicia) e Xulio Fernández Gayoso (Caixanova).

Historia
--------

Dada a crise financeira que afectaba as dúas principais caixas de aforros galegas como consecuencia da súa excesiva exposición á burbulla inmobiliaria que detonou en 2008, Caixa Galicia e Caixanova víronse abocadas a un proceso de fusión. A aquela altura chegaban as dúas entidades, Caixa Galicia e Caixanova con 46.000 e 32.000 millóns de euros en activos. As outras alternativas baralladas no momento pasaban pola compra por outras entidades bancarias españolas, que finalmente non se produciu.

Para afrontar ese proceso de fusión, as dúas caixas solicitaron do FROB un empréstito de 1.162 millóns de euros. Tan só uns meses despois, o goberno de José Luis Rodríguez Zapatero, por boca da súa ministra de Economía a ourensá Elena Salgado, elevou a porcentaxe de capital en depósito que tiñan que ter as entidades bancarias e, en concreto, as caixas de aforro, para a súa continuidade como operadores financeiros. A recente fusión aumentaba as dificultades para conseguir esa porcentaxe e os directores da entidade optaron por un proceso de bancarización, é dicir, de transformación da caixa de aforros nun banco tradicional. Para convertérense en bancos, as caixas tiñan que reestruturar os seus órganos directivos, mudar os seus órganos de goberno para atraer o capital privado, e presentar un plan de viabilidade que contemplase a entrada de investidores privados. Este proceso foi seguido tamén por outras entidades en España naquela época.

A porcentaxe de capital en depósito esixida polo goberno de España fixouse nun 8% —que tiña que acadarse en setembro de 2011 para evitar a nacionalización—, e Nova Caixa Galicia tiña en xaneiro de 2011 un 6%. A entidade resultante do proceso de bancarización recibiu o nome de NCG Banco e a súa data de creación anunciada para agosto de 2011.

### Participacións industriais

| Participación | Porcentaxe | Sociedade | Porcentaxe |
| --- | --- | --- | --- |
| Banco Gallego | 49,840% | Novacaixagalicia |  |
| CLH | 5,00% | Novacaixagalicia |  |
| Pescanova | 4,609% | Novacaixagalicia |  |
| Elecnor | 6,894% | Novacaixagalicia |  |
| Banco Pastor | 5,356% | Novacaixagalicia |  |
| Adolfo Domínguez | 5,050% | Novacaixagalicia |  |
| NH Hoteles | 2,714% | Hoteles Participados | 5,428% |
| General de Alquiler de Maquinaria | 5,052% | Novacaixagalicia |  |
| Itinere | 23,40% | Novacaixagalicia |  |
| Tecnocom | 20,052% | CXG Corporación Novacaixagalicia | 20,052% |
| Quabit | 4,084% | CXG Corporación Novacaixagalicia | 4,084% |
| Sacyr Vallehermoso | 7,07% | Novacaixagalicia | 4,646% |
| CXG Corporación Novacaixagalicia | 2,361% |
| Banco Etcheverría | 44,730% | CXG Corporación Novacaixagalicia | 44,730% |
| Monbús | 33,4% | Novacaixagalicia |  |
| Grupo Copo | 21,1% | Novacaixagalicia |  |
| Eólica Galenova | 100% | Novacaixagalicia |  |
| Sogevinus | 100% | Novacaixagalicia |  |
| Naviera Elcano | 12% | Novacaixagalicia |  |

De CXG Corporación Nova Caixa Galicia pertence o 94,432% a Novacaixagalicia e un 5,568% a Hierros Añón.

Notas
-----

1. ↑  Las entidades financieras gallegas poseen el 13% de la deuda de Fadesa Arquivado 13 de setembro de 2019 en Wayback Machine. *Faro de Vigo*, 6/12/2008.
2. ↑  Ranking Cajas de ahorro por activo Arquivado 25 de agosto de 2011 en Wayback Machine. *Cajas y bancos*, datos de 2009 a partir de CECA.
3. ↑  A fusión das caixas, unha saída necesaria?, *Vieiros*, 1/3/2010.
4. ↑  Caixanova, candidata a unirse a Caja Navarra, *Hispanidad*, 5/3/2010.
5. ↑  Caixa Galicia, absorber o ser absorbida: Caixanova o Cajamadrid Arquivado 23 de decembro de 2010 en Wayback Machine. *Banqueando*, 27/7/2009.
6. ↑  A fusión de Caixa Galicia e Caixanova apañará 1.162 millóns do FROB, *Vieiros*, 14/6/2008.
7. 1 2  El Gobierno nacionalizará temporalmente las cajas si no logran elevar su capital mínimo, *20 minutos*, 24/1/2011.
8. ↑  Ratios Core Tier de las entidades financieras a enero 2011 Arquivado 29 de agosto de 2011 en Wayback Machine. *Cajas y bancos*, 25/1/2011.

Véxase tamén
------------

|  |  |
| --- | --- |
| Control de autoridades | 
* Wd: Q3320928
* WorldCat
* VIAF: 306257796
* GEC: 0522922

 |